**Zápis z rokovania medzirezortnej pracovnej skupiny na podporu rozvoja cyklistickej dopravy a cykloturistiky dňa 5.10.2021, 10.00-13.00 (online)**

**Prítomní účastníci - 28 (online):**

Peter Hrapko – Ministerstvo dopravy a výstavby SR (MDV SR), riaditeľ odboru stratégie

dopravy

Peter Klučka – MDV SR, odbor stratégie dopravy (národný cyklokoordinátor)

Peter Ľos – MDV SR, odbor stratégie dopravy

Ján Krak – MDV SR, odbor stratégie dopravy; vedúci oddelenia integrovanej osobnej,

intermodálnej nákladnej a nemotorovej dopravy

Branislav Laurinec – MDV SR, odbor stratégie dopravy; oddelenie integrovanej osobnej,

intermodálnej nákladnej a nemotorovej dopravy

Michal Hladký – MDV SR, odbor stratégie dopravy; oddelenie integrovanej osobnej,

intermodálnej nákladnej a nemotorovej dopravy

Natália Broošová – Ministerstvo životného prostredia

Emília Bezeková – ZMOS (v zastúpení p. Fenčáka)

Ladislav Findl – Bratislavský samosprávny kraj

Peter Jesenský – Bratislavský samosprávny kraj

Silvia Szokolová – Trnavský samosprávny kraj

Karol Jurica – Nitriansky samosprávny kraj

Daniela Angelovičová – Nitriansky samosprávny kraj

Peter Mráz – Žilinský samosprávny kraj

Juraj Hlatký – Žilinský samosprávny kraj

Dušan Kubíček – Žilinský samosprávny kraj

Peter Halaj – Banskobystrický samosprávny kraj

Michal Vráb – Banskobystrický samosprávny kraj

Ján Gábor – Banskobystrický samosprávny kraj

Tűnde Dzurov Vargová – Prešovský samosprávny kraj

Martin Sedláček – Mesto Trenčín

Milan Ovseník – Mesto Trenčín

Miroslav Kadlíček – Mesto Piešťany

Dan Kollár – Cyklokoalícia

Peter Rozsár – Cyklokoalícia

Ján Roháč – Nadácia Ekopolis

Andrea Štulajterová – Občianska cykloiniciatíva Banská Bystrica

Radovan Červienka – Dopravoprojekt

**Program a priebeh rokovania:**

1. Informácia o príprave čerpania finančných prostriedkov z Plánu obnovy a odolnosti – Peter Hrapko, riaditeľ odboru stratégie MDV SR

P. Hrapko v úvode privítal prítomných účastníkov a informoval ich o pripravovanej výzve na podporu budovania cyklistickej infraštruktúry z prostriedkov Plánu obnovy a odolnosti v rámci tzv. území Udržateľného mestského rozvoja – UMR (deliaca línia v oblasti podpory cyklodopravy medzi POO a EŠIF). Podmienkou vyhlásenia výzvy je v súlade s podmienkami POO vypracovanie a zverejnenie metodiky posudzovania, hodnotenia a priorizácie projektov cyklistickej infraštruktúry zo strany MDV SR (v rámci míľnika POO termín do 31.12.2021), ako aj odsúhlasenie výzvy Národnou implementačnou a koordinačnou autoritou POO (Úrad vlády SR). Zároveň upozornil na aktuálnu, do 31.12.2021, otvorenú výzvu MDV SR na predkladanie žiadostí o poskytnutie dotácie na výstavbu cyklistickej infraštruktúry (cykloprístrešky, cyklostojany) v areáloch základných a stredných škôl, resp. ich bezprostrednom okolí (alokovaná čiastka 750 tis. €; maximálna výška dotácie na jeden projekt 30 tis. €).

2. Informácia o príprave verejného obstarávania na spracovanie aktualizácie Cyklostratégie – Peter Klučka, národný cyklokoordinátor

P. Klučka uviedol, že aktuálne prebieha na MDV SR interný schvaľovací postup vyhlásenia verejného obstarávania (prieskum trhu v segmente akademickej sféry – verejné vysoké školy) na aktualizáciu národnej cyklostratégie (spolu s definovaním národnej siete cyklotrás), ktorá bude financovaná zo zdrojov medzinárodného projektu Interreg „Danube Cycle Plans“ Dunajského nadnárodného programu. Predbežným zámerom MDV SR je do konca roka uzavrieť príslušné administratívne procesy tak, aby začiatkom roka 2022 mohla byť uzavretá zmluva o dielo s víťazným uchádzačom (verejnou vysokou školou) a v priebehu roka 2022 (do ukončenia trvania projekt Interreg – 31.12.2022) mohlo prísť k splneniu zmluvy.

3. Informácia o postupe po prijatí petície za prijatie opatrení na zvýšenie bezpečnosti cyklistov a chodcov – Peter Klučka, národný cyklokoordinátor

P. Klučka prítomných účastníkov informoval, že MDV SR sa predmetnou petíciou zaoberalo, zástupcovia MDV SR vrátane ministra a štátneho tajomníka sa stretli s iniciátormi petície 20.9.2021 a predmetnej iniciatíve vyjadrili podporu a deklarovali súčinnosť s Ministerstvom vnútra SR ako vecným gestorom zákona č. 8/2009 Z. z. s cieľom príslušnej zmeny legislatívy. V tomto kontexte zároveň p. Klučka upozornil na pripravovanú iniciatívu MDV SR v spolupráci s rezortom vnútra k zakotveniu bezpečnej vzdialenosti (1,5 m) pri predchádzaní cyklistov vodičmi motorových vozidiel.

4. Prerokovanie pripomienok k Metodike posudzovania, hodnotenia a priorizácie projektov cyklistickej infraštruktúry – Peter Ľos, odbor stratégie dopravy MDV SR

P. Ľos poďakoval všetkým pripomienkujúcim za pripomienky k metodike a informoval, že aktuálne prebieha proces vyhodnocovania pripomienok a finalizácie samotného materiálu. Následne v ďalšej časti zosumarizoval hlavné okruhy problémov, ktorých sa v rámci jednotlivých kapitol týkali pripomienky (oprávnení žiadatelia – samosprávy v území v rámci UMR; proces kontroly verejného obstarávania – až ex post, pri 1. žiadosti o platbu; odporúčacie stanovisko cyklokoordinátorov k projektom; špecifický režim pri majetkovoprávnom vysporiadaní so Slovenským pozemkovým fondom – vyjadrenie súhlasu zo strany SPF; alternatívy spôsobu hodnotenia projektov a pod.).

5. Rôzne

V rámci diskusie sa prítomní účastníci pýtali na personálnu pripravenosť MDV SR na administráciu výziev z POO, na čo p. Klučka reagoval, že POO počíta aj s prostriedkami na administratívne kapacity. V diskusii takisto zaznela otázka na aktuálny stav prípravy Štátneho fondu dopravnej infraštruktúry/ Štátneho fondu cestného hospodárstva) a možnosť financovať z neho cyklistické projekty, na čo p. Klučka reagoval, že vytvorenie predmetného fondu podlieha politickej dohode a v prípade jeho vzniku bude MDV SR určite trvať aj na tom, aby sa z neho okrem cestnej mohla podporovať aj cyklistická doprava.

V Bratislave 2.11.2021 Vypracoval: Michal Hladký